የደብረ ብርሃን ዩኒቨርሲቲ የተማሪዎችን ጤንነት ለመጠበቅ ሲል ከነገ ጀምሮ ከግቢው መውጣትና መግባት ይከለክላል፡፡
ባሕር ዳር፡ መጋቢት 13/2012 ዓ.ም (አብመድ) የኢፌዴሪ ሳይንስና ከፍተኛ ትምህርት ሚኒስቴር ለከፍተኛ ትምህርት ተቋማት ባስተላለፈዉ መመሪያ መሠረት ዩኒቨርሲቲዎች የተማሪዎችን ጤንነት ለመጠበቅ ርምጃ እየወሰዱ ይገኛሉ፡፡ የኮሮና ቫይረስ በሀገሪቱ መከሰቱን ተከትሎ የከፍተኛ ትምህርት ተቋማት በርካታ ተማሪዎችን እያስተናገዱ በመሆናቸዉ ቫይረሱ ተዛምቶ ጉዳት እንዳይደርስ በሚል ሥራዎችን ከችግሩ መከሰት አስቀድሞ እየሠሩ ነው፡፡አብመድ ቅኝት ያደረገበት የደብረ ብርሃን ዩኒቨርሲቲ ከነገ ሰኞ መጋቢት 14 ቀን 2012 ዓ.ም ጀምሮ ከግቢው መውጣትና መግባት እንደሚከለክል አስታዉቋል፡፡ የዩኒቨርሲቲዉ ፕሬዝደንት ንጉሥ ታደሰ (ዶክተር) ለአብመድ እንደይህ ርምጃ የሚወሰደዉ የተማሪዎችን ጤንነት ለመጠበቅ ሲባል መሆኑን ያነሱት ፕሬዝዳንቱ ተማሪዎቹ ለዚህ ተግባር ተባባሪ መሆን እንደሚኖርባውም አሳስበዋል፡፡በግቢው ውስጥ እንዲቀመጡ ሲወሰን ተማሪዎቹ በግቢው ዉስጥ ማግኘት የሚገባቸው አቅርቦት ሙሉ በሙሉ መሟላቱም ነው የተነገረው፡፡ተማሪዎቹ ንጽሕናቸውን የሚጠብቁበት ግብዓት እየተሟላ መሆኑን ያመለከቱት ዶክተር ንጉሥ ተማሪዎች በያሉበት ሆነዉ ቁሳቁስ እንዲደርሳቸውና ጤናቸውን እንዲጠብቁ እየተደረገ መሆኑን አስረድተዋል፡፡ “ከዩኒቨርሲቲው አጥር ግቢ ማንም አይወጣም፤ ማንም አይገባም” ያሉት ዶክተር ንጉሥ ይህ ርምጃ የተማሪዎችን ጤናና ደኅንነት የበለጠ እንደሚያስጠብቅ መታመኑን አመልክተዋል፡፡በዩኒቨርሲቲው የመሪነት ኃላፊነት ያሉባቸው፣ አሽርካሪዎች፣ የምግብ ቤት ሠራተኞችና ሌሎች በአስቸኳይ መሠራት የሚገባቸውን ሥራዎች የሚሠሩ አካላት ካልሆኑ በቀር ወደ ዩኒቨርሲቲው መግባት ተከልክሏል፡፡የኮሮና ቫይረስ ስርጭት እንዳይመኖር በግቢዉ ዉስጥ ለተማሪዎቹ የግንዛቤ ማስጨበጫ ትምህርት እየተሰጠ መሆኑን የገለጹት ፕሬዝደንቱ በትምህርታቸዉ እንዳይዘናጉም ባሉበት ሆነዉ የትምህርት መርጃ መሳሪዎችና በመምህራን የተሰናዱ አጫጭር ጽሑፎች (ሃንዳዉት) እየተሰጡ መሆኑን ጠቁመዋል፡፡ የተለያዩ የቴክኖሎጅ ዉጤቶችን በመጠቀም የትምህርት መርጃ መሳሪያዎች ለተማሪዎች እየተሰጡ መሆናቸውንም ዩኒቨርሲቲው አስታዉቋል፡፡